สำรวจความพึงพอใจต่อการบริการสาธารณะ พัฒนาคุณภาพให้ตรงกับความต้องการของประชาชน
นางปิยนุช วุฒิสอน ผู้อำนวยการสำนักงานสถิติแห่งชาติ เปิดเผยว่า สถาบันพระปกเกล้าได้ขอความร่วมมือสำนักงานสถิติแห่งชาติ ให้การดำเนินการสำรวจความพึงพอใจต่อการบริการสาธารณะและการทำงานของหน่วยงานต่างๆ เนื่องจากตระหนักถึงความสำคัญว่าการให้บริการสาธารณะของภาครัฐและองค์การส่วนปกครองท้องถิ่นจะมีประสิทธิภาพหรือไม่ ซึ่งการสำรวจในครั้งนี้ใช้เครื่องคอมพิวเตอร์และแท็บเล็ตในการเก็บรวบรวมข้อมูล โดยนำเทคโนโลยีเข้ามาช่วยในการผลิตข้อมูลสถิติและลดขั้นตอนการถ่ายโอนข้อมูลจากส่วนภูมิภาคมาส่วนกลาง โดยผ่านระบบอินทราเน็ตของสำนักงาน ทำให้การประมวลผลและเสนอผลรวดเร็วขึ้น ผลการสำรวจที่ได้จะนำไปใช้ประกอบการวัดระดับการให้บริการของหน่วยงานภาครัฐ  และองค์กรปกครองส่วนท้องถิ่นโดยกระบวนการมีส่วนร่วมของประชาชนและดำเนินการเพื่อพัฒนาการจัดบริการสาธารณะให้มีคุณภาพพร้อมตอบสนองความต้องการของประชาชนให้ดียิ่งขึ้น จึงขอความร่วมมือประชาชนให้ข้อมูลที่ถูกต้องและเป็นจริงแก่เจ้าหน้าที่ของสำนักงานสถิติแห่งชาติ